Margrete Auken (SF), 2003-02-25:
Vi forhenværende rygere ved, at rygning er narkomani.
Jeg går ikke ud fra, at hastighedsforbrydelser er narkomani.
Så vil jeg dertil lægge, at hvis vi også tager leveår, vil vi se, at det er meget sjældent, tobak slår unge mennesker ihjel.
Det er et andet sted, det sker.
Dernæst vil jeg lige sige om den der tobakskampagne - nu er det ikke det, vi skal diskutere i dag, men jeg har alligevel lagt mærke til, at det er et af de steder, regeringen også har skåret, altså på det forebyggende arbejde dér.
Men lad det nu være.
Jeg vil godt tilbage igen og sige, at bare denne regering ville gå så seriøst ind i det, som vi var ved at lægge op til, for det kneb også med den gamle regering, det synes jeg ikke vi skal lægge skjul på; der var vi faktisk i gang med nogle initiativer, der skulle sættes igennem, vi havde nogle diskussioner om puljerne, men der var nogle finanstekniske ting, som kom til at genere os.
Men vi var i hvert fald på den her led enige om, at de penge skulle sættes af.
Vi var stolte - ikke af Rådet for Trafiksikkerhed, det var jeg minsandten ikke stolt af - men af Danmarks TransportForskning. Det, der foregik ude i Ermelunden, var jeg stolt af.
Og jeg var stolt over det, der foregik foranlediget af Transportrådet.
Vi var stolte over det.
Vi kan jo ikke bare sådan få folk til at opføre sig ordentligt.
Vi har ikke nogen kampagnepenge længere.
Vi har ikke nogen kontrolpenge længere.
Vi taler om fartnarkomaner, som om de var narkomaner ligesom rygere.
Man ved godt, at man kan, hvis man gør en ordentlig, seriøs indsats.
Det er f.eks. dér meget interessant at se USA, hvor der gøres en seriøs indsats på de her punkter her.
Der kan man godt få folk til det.
Det er »smak« med fotofartfælderne på motorvejene i USA, det ved hr. Helge Adam Møller også godt.
Det er simpelt hen sådan, at hvis man kører nogle ganske få kilometer over: Pang!
Når jeg hører hr. Helge Adam Møller nu, har jeg svært ved at tro på, at han tager planen alvorligt.
Da vi havde det drastiske fald i tallet fra 1971 - det ved hr. Helge Adam Møller også godt - så skyldtes det, at man indførte fartgrænserne i forbindelse med energikrisen.
Man indførte fartgrænser, og hvad skete der?
Sjangg, så faldt tallet på ulykker dramatisk; der fik vi den første voldsomme virkning af det.
Og så gik man med hiv og sving i gang med noget færdselssikkerhedsarbejde.
Alt det burde hr. Helge Adam Møller kunne.
Han ved også godt, at jeg ikke har stået og talt om, at vi skulle lave en trafik, hvor der ikke kan ske ulykker overhovedet.
Det ved hr. Helge Adam Møller udmærket godt.
Altså det er samme ulykkestal pr. indbygger, som vi sigter på om 12 år. Det står så fremragende i de plancher, det står også i selve handlingsplanen, men det stod så fremragende i de plancher, som hr. Helge Adam Møller lagde frem på overheaden, da han præsenterede Færdselssikkerhedskommissionens handlingsplan med hensyn til, hvordan vi kunne gøre det.
Der stod: Hvis vi bare vil holde de gældende regler for sele, for spritkørsel og for hastigheder, er vi allerede fremme ved målet.
Så er det, at jeg ikke kan høre, at hr. Helge Adam Møller vil sige til sin regering: Sørg nu for, at der kommer
de penge.
Sørg for, at der kommer den kontrol.
Sørg for, at det her sker.
Der skal nogle penge til, men vi får dem masser, masser af gange igen.